Imtella' Marzu 29, 2021 - Aġġornata 30 Ta' Marzu, 2021 2:40pm Rapport: Daphne Cassar Ma' TVM familja esprimiet fiduċja f'ġejjieni aħjar jekk il-Maltin japprezzaw il-mestier tagħhom, li tant jagħmlu mill-qalb u jiddedikaw ħinhom kollu għalih. Il-familja Fenech – Antoine u martu Mariella flimkien mat-tliet uliedhom subien – se tagħlaq 50 sena tkabbar il-fjuri lokalment. B'għajnejh miksurin, Antoine qal li qed jippruvaw jaġġustaw kif jistgħu għaċ-ċirkustanzi. "Kien hemm uċuħ li anqas qtajna xejn minnhom, allura kellna ħafna telf u imbagħad wara komplejna għaddejjn xi naqra meta rħew il-miżuri." Il-provvista tal-fjuri f'Malta tinqasam bejn dawk li jitkabbru lokalment u fjuri impurtati, l-aktar mill-Italja u l-Olanda. Is-Sur Fenech qal li mill-fjuri li jitkabbru lokalment, il-Maltin ifittxu l-aktar il-qronfol u l-fresia. "U ż-żmien jagħmel differenza kbira meta oġġett ikun fi żmienu jkun produttiv bħal ma hu dan il-qronfol, dan bħalissa huwa fl-aħjar żmien tiegħu u huwa l-iżjed produttiv minn issa sa Mejju jkun bl-abbundanza, fis-sajf meta jkun il-qilla tas-sajf ikun mod ieħor għax jieħu kedda, jispiċċa u ma jibqax daqshekk ta' kwalità." Antoine qal li dan ix-xogħol jirrikjedi attenzjoni, ħeġġa u passjoni s-sena kollha. "Qed tkabbar oġġett u dan mhux bi switch u xegħeltlu bil-magna jew x'inhi, xegħeltlu u ġejt u waqaf, dan per eżempju biex qed naqtgħu l-fjuri llum dax-xitel ilu ordnat minn Jannar tas-sena l-oħra biex issa qed naqtgħu l-fjuri." Minn dan l-ambjent sabiħ fis-serer, Antoine stqarr li jittama f'ġejjieni aħjar, li wliedu jkomplu jimirħu f'dan ix-xogħol u l-Maltin japprezzaw dak li huma jagħmlu mill-qalb u jiddedikaw ħinhom kollu għalih.